Abu Dzabiban állítják ki a különleges remekmûvet
A nemrég megnyílt Abu Dzabi Louvre-ban állítják ki minden idõk legdrágábban elkelt mûalkotását, Leonardo da Vinci Salvator Mundi (Világmegváltó) címû festményét. Ezt az Egyesült Arab Emírségek intézménye jelentette be. Most az is kiderült, ki fizetett több mint 450 millió dollárt a képért.
A most mintegy 120 milliárd forintért elkelt alkotás az 1500-as évek elején keletkezett. A The New York Times értesülése szerint, a képet egy, eddig kevésbé ismert nevû dúsgazdag herceg, Badr ben Abdullah vásárolta meg. Keveset tudni róla, de annyi bizonyosnak látszik, hogy az olajmonarchia gyökeres átalakításának projektjét vezénylõ Mohamed bin Szalmán herceg közeli barátja.

A Louvre-ba kerül

A kép hamarosan az Abu Dzabi Louvre kiállítási anyagát gazdagítja. Leonardo da Vinci munkái közül kevesebb mint húsz festmény maradt fent napjainkra, ezek közül talán a legismertebb a párizsi Louvre-ban található Mona Lisa.

A világhírû párizsi múzeum, a Louvre elsõ külföldi fiókintézményét, az arab világ elsõ univerzális múzeumának, a nyitottság és a tolerancia jelképének szánt "Abu Dhabi Louvre"-t, novemberben avatták fel Abu-Dzabiban,az Egyesült Arab Emírségek egyik tagállamában.

A dúsgazdag Abu-Dzabi 1 milliárd eurót (314 milliárd forint) fizet Franciaországnak  azért, hogy a Szaadíjat szigetére tervezett nagy múzeumok közül elsõként elkészült intézmény 30 éven át használhassa a Louvre márkanevét, és mûalkotásokat kapjon kölcsön francia múzeumoktól idõszaki kiállításokra – írja az MTI.

Bizonytalan volt a vevõ személye

A most minden idõk legdrágábban elkelt mûalkotása kalandos úton került mostani tulajdonosához. A feljegyzések szerint a 64,5 x 44,7 centiméteres kép elsõ ismert tulajdonosa - 1649-ben - I. Károly angol király volt, az alkotás I. Károly után II. Károly, majd II. Jakab gyûjteményében is szerepelt. A diófára készült olajfestményt 1763-ban már Buckingham hercegének a fia bocsátotta árverésre, utána azonban eltûnt, és csak a 19. század végén került elõ újra, többször átfestve, csaknem felismerhetetlenül. Ekkoriban nem is tartották eredetinek, hanem a mester egy tanítványa mûvének, így 1958-ban mindössze 45 fontért vette meg a Sotheby's egyik árverésén egy amerikai gyûjtõ.

A remekmû 2005-ben került újra piacra, de még mindig az eredeti által megihletett korabeli másolatként. A 2005-ös vásárló restauráltatta a festményt, amelynek eredetiségét hat évig tartó kutatás után végül megállapította egy nemzetközi szakértõi csoport.

A londoni National Gallery 2011-2012 fordulóján mutatta be az újra felfedezett festményt egy amerikai gyûjtõ tulajdonaként.

Legutóbbi birtokosa Dmitrij Ribolovljev orosz milliárdos, az AS Monaco futballcsapatának tulajdonosa volt, aki négy éve Yves Bouvier svájci mûkereskedõtõl vásárolta a mûvet 127,5 millió dollárért. Ugyanakkor egy francia lap korábban arról írt, hogy a festményt befektetési társaságok vásárolták meg közösen, hogy aztán bérbe adják múzeumoknak.

Most viszont kiderült, hogy a kép tulajdonosa a rejtélyes szaúdi milliárdos lett. Az állítólagos vevõrõl nagyon keveset tudni, nem ismert mûgyûjtõként. Az Energy Holdings amerikai energiaipari cég - ahol a herceg az igazgatótanács alelnöke - azt írja róla a honlapján, hogy "Szaúd-Arábia egyik legfiatalabb vállalkozója, aki a távközlésben, az ingatlanüzletben, az energiaiparban és a hulladék-újrahasznosításban van jelen".
Louvre festmény Leonardo adu dzabi gazdaság